text: 
  PÅ de fleste uddannelsesinstitutioner er aktivitetskontrollen let at 
  foretage fra uddannelsens start. Deltager en elev i undervisning, 
  opgaver og prøver, er man aktiv. Hvis ikke, er man inaktiv.
  
  HVOR der ikke er mødepligt, vil der som regel være opgaver og 
  lignende, der muliggør en studieaktivitetskontrol, og deleksaminer er 
  der jo i alle uddannelser. Studieaktivitetskontrollen ligger på 
  uddannelsesinstitutionerne. Jeg har ingen grund til at tro, at 
  institutionerne ikke tager denne opgave alvorligt. En mulighed for snyd
   kan i sagens natur ligge i uddannelsens første år. Jeg vil derfor 
  indføre en bestemmelse om, at institutionerne skal gennemføre første 
  aktivitetskontrol senest 6 måneder efter uddannelsens start.
  
  JENS Sandfeld Søndergaard hævder, at SU-reglerne er så lempelige, at 
  man kan få fra 3.198 kr. til 38.376 kr. om året uden at vise sig 
  på uddannelsesstedet og uden at åbne en bog. Som eksempel anføres, at
   hvis en person tjener 300.000 kr., kan vedkommende få 
  uddannelsesstøtte i én måned.
  
  
  
  